钦定古今图书集成/理学汇编/文学典/第165卷 > 徐师曾文体明辩 > 《题邺侯家传后》苏颂
## 钦定古今图书集成/理学汇编/文学典/第165卷 > 徐师曾文体明辩 > 《题邺侯家传后》苏颂

相国邺侯家传，唐亳州刺史李蘩撰。述其父泌之事
迹，起天宝被召，中间迁谪，迄正元中终于相位。其所
论著甚悉，然与《唐史》小异，文字亦有不论次者。盖蘩
以罪系狱，谓其将死，则先人之嘉谋密议，遂不得传，
因得废纸败笔于狱吏，以成其槁。且戒家人令求大
手笔别加润色。后亦不果。今《崇文》本第一至第五总
五卷，尤为疏略，大类抄节。臣以私本校正，凡增补数
万言，以充定本云。